لندسے لوہن کا سعودی عرب میں فلم بنانے کا اعلان
فلم ’فریم‘ ایک امریکی فوٹو گرافر کی کہانی ہے جواپنے شوہر کو امریکا میں چھوڑ کر خود سعودی عرب کے دارالحکومت ریاض منتقل ہوجاتی ہے اور وہاں کے کلچر کو سمجھنے اور جاننے کی کوشش کرتی ہے۔
کراچی — سعودی عرب ،سینما گھروں پر عائد پابندی ختم ہونے کے بعد ہالی وڈ کے فلم میکرز اور آرٹسٹوں کی توجہ کا مرکزبن گیا ہے ۔ اس بات کا ایک تازہ ثبوت یہ بھی ہے کہ امریکی اداکارہ، ماڈل ،سنگر اور فیشن ڈیزائنر لندسے لوہن نے اپنی نئی فلم سعودی عرب میں بنانے کا اعلان کیا ہے۔ ٹی وی شو ’وینڈی ولیمز ‘میں لندسے نے بتایا کہ ان کی آنے والی فلم ’فریم‘ ایک امریکی فوٹو گرافر کی کہانی ہے جو اپنے شوہر کو امریکا میں چھوڑ کر خود سعودی عرب کے دارالحکومت ریاض منتقل ہو جاتی ہے اور وہاں کے کلچر کو سمجھنے اور جاننے کی کوشش کرتی ہے۔ ریاض میں اس کی ملاقات خواتین کے ایک گروپ سے ہوتی ہے جن میں سے ہر ایک کی زندگی کے رنگ دوسرے سے مختلف ہوتے ہیں۔ ان خواتین کی مدد سے اسے مقامی کلچر اور روایات کو جاننے کا موقع ملتا ہے۔ لندسے لوہن نے گزشتہ سال دسمبر میں سعودی عرب میں سینما گھروں پر پابندی کے خاتمے کے حق میں ٹوئٹ بھی کیا تھا اور لوگوں پر زور دیا تھا کہ وہ بھی اس مہم میں بڑھ چڑھ کرحصہ لیں۔ ​ انٹرویو کے دوران لندسے لوہن نے یہ انکشاف بھی کیا کہ وہ دبئی میں اپنا ایک جزیرہ ڈیزائن کرنے کا ارادہ رکھتی ہیں۔ اس بارے میں مزید بات کرتے ہوئے لندسے لوہن نے کا کہنا تھا کہ جزیرہ ڈیزائن کرنے سے متعلق بات چیت جاری ہے۔ ان کا کہنا تھا کہ وہ اب تک بہت سے جزیرے دیکھ چکی ہیں اور سوچتی ہیں کہ ان کا اپنا بھی ایک جزیرہ بھی ہونا چاہئے ۔ انہوں نے اس آئی لینڈ یا جزیرے کا نام ’لوہن آئی لینڈ‘ تجویر کیا ہے۔